CELEX: 32022D0620(02)
Language: sk
Date: 2022-06-07 00:00:00
Title: Rozhodnutie Komisie z 7. júna 2022 o účasti národného regulačného orgánu Ukrajiny v Orgáne európskych regulátorov pre elektronické komunikácie 2022/C 236/05

20.6.2022   
               
               
                  SK
               
               
                  Úradný vestník Európskej únie
               
               
                  C 236/98
               
            
         ROZHODNUTIE KOMISIE
         z 7. júna 2022
         o účasti národného regulačného orgánu Ukrajiny v Orgáne európskych regulátorov pre elektronické komunikácie
         (2022/C 236/05)
         EURÓPSKA KOMISIA,
         so zreteľom na Zmluvu o fungovaní Európskej únie,
         keďže:
         
                     (1)
                  
                  
                     V článku 17 ods. 1 Zmluvy o Európskej únii sa uvádzajú právomoci Komisie a stanovuje sa v ňom najmä to, že Komisia podporuje všeobecný záujem Únie a na tento účel sa ujíma vhodných iniciatív, vykonáva koordinačné, výkonné a riadiace funkcie v súlade s podmienkami ustanovenými v zmluvách a zabezpečuje zastupovanie Únie navonok s výnimkou spoločnej zahraničnej a bezpečnostnej politiky a iných prípadov ustanovených v zmluvách.
                  
               
                     (2)
                  
                  
                     Podľa článku 35 ods. 2 nariadenia Európskeho parlamentu a Rady (EÚ) 2018/1971 (1) majú byť rada regulačných orgánov, pracovné skupiny Orgánu európskych regulátorov pre elektronické komunikácie (ďalej len „orgán BEREC“), ako aj riadiaca rada Úradu BEREC otvorené účasti regulačných orgánov tretích krajín, ktoré zohrávajú hlavnú úlohu v oblasti elektronických komunikácií, ak uvedené tretie krajiny na tento účel uzavreli dohody s Úniou. V danom ustanovení sa tiež stanovuje, že podľa príslušných ustanovení uvedených dohôd sa pripravia pracovné dojednania, v ktorých sa stanoví najmä povaha, rozsah a spôsob, akým sa regulačné orgány dotknutých tretích krajín zúčastňujú bez hlasovacieho práva na práci orgánu BEREC a Úradu BEREC, vrátane ustanovení o účasti na iniciatívach uskutočňovaných orgánom BEREC, finančných príspevkoch a zamestnancoch Úradu BEREC.
                  
               
                     (3)
                  
                  
                     Podľa článku 124 Dohody o pridružení medzi Európskou úniou a jej členskými štátmi na jednej strane a Ukrajinou na strane druhej (ďalej len „dohoda o pridružení“) (2) sa Ukrajina zaviazala zabezpečiť, aby sa jej existujúce a budúce právne predpisy o elektronických komunikáciách postupne stali zlučiteľnými s acquis Únie uvedeným v prílohe XVII k dohode o pridružení; uvedená príloha bola aktualizovaná (3).
                  
               
                     (4)
                  
                  
                     Podľa článku 392 dohody o pridružení zmluvné strany spolupracujú „s cieľom vytvoriť komplexný regulačný rámec a zabezpečiť efektívne fungovanie trhov s elektronickými komunikáciami“, pričom podľa článku 394 ods. 1 dohody o pridružení „budú podporovať postupnú aproximáciu s právnymi predpismi a regulačným rámcom EÚ“ v tejto oblasti. Okrem toho sa v článku 393 dohody o pridružení stanovuje, že „zmluvné strany budú podporovať spoluprácu medzi ukrajinským vnútroštátnym regulačným orgánom v oblasti komunikácií a takýmito vnútroštátnymi orgánmi EÚ“.
                  
               
                     (5)
                  
                  
                     Z predmetu a účelu ustanovení dohody o pridružení a jej dodatku XVII-3 je zrejmé, že Únia a Ukrajina sa zaväzujú k regulačnej spolupráci s cieľom aproximácie ukrajinských právnych predpisov v oblasti elektronických komunikácií s acquis Únie, a v tom zohráva orgán BEREC dôležitú úlohu. Je tiež jasné, že účasť národného regulačného orgánu Ukrajiny na práci orgánu BEREC a Úradu BEREC by tento proces ešte viac uľahčila.
                  
               
                     (6)
                  
                  
                     Únia a Ukrajina preto uzavreli dohodu v zmysle článku 35 ods. 2 nariadenia (EÚ) 2018/1971.
                  
               
                     (7)
                  
                  
                     Vzhľadom na záujem Únie o posilnenie spolupráce s Ukrajinou a na podporu prijatia acquis Únie v oblasti elektronických komunikácií Ukrajinou je vhodné umožniť účasť národného regulačného orgánu Ukrajiny v rade regulačných orgánov a pracovných skupinách orgánu BEREC a riadiacej rade Úradu BEREC a stanoviť na tento účel pracovné dojednania,
                  
               ROZHODLA TAKTO:
         
            Článok 1
            Národný regulačný orgán Ukrajiny, ktorý má primárnu zodpovednosť za dohľad nad každodenným fungovaním trhu v oblasti elektronických komunikačných sietí a služieb, sa môže bez hlasovacieho práva zúčastňovať na činnosti rady regulačných orgánov a pracovných skupín Orgánu európskych regulátorov pre elektronické komunikácie (ďalej len „orgán BEREC“) a riadiacej rady Úradu BEREC.
            Mandát pre účasť národného regulačného orgánu Ukrajiny sa stanovuje v prílohe.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 7. júna 2022
            
               
                  Za Komisiu
               
               Thierry BRETON
               
                  člen Komisie
               
            
         
         
            (1)  Nariadenie Európskeho parlamentu a Rady (EÚ) 2018/1971 z 11. decembra 2018, ktorým sa zriaďuje Orgán európskych regulátorov pre elektronické komunikácie (BEREC) a Agentúra na podporu orgánu BEREC (Úrad BEREC), ktorým sa mení nariadenie (EÚ) 2015/2120, a ktorým sa zrušuje nariadenie (ES) č. 1211/2009 (Ú. v. EÚ L 321, 17.12.2018, s. 1).
         
            (2)  Ú. v. EÚ L 161, 29.5.2014, s. 3.
         
            (3)  Rozhodnutie Výboru EÚ a Ukrajiny pre pridruženie v zložení pre otázky obchodu č. 1/2021 z 22. novembra 2021, ktorým sa mení dodatok XVII-3 (Pravidlá uplatniteľné na telekomunikačné služby), dodatok XVII-4 (Pravidlá uplatniteľné na poštové a doručovateľské služby) a dodatok XVII-5 (Pravidlá uplatniteľné na služby medzinárodnej námornej dopravy) k prílohe XVII k Dohode o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej [2021/2219](Ú. v. EÚ L 447, 14.12.2021, s. 23).
      
      
         
            PRÍLOHA
            MANDÁT
            1.   Účasť v rade regulačných orgánov BEREC
            
            
                     
                        1.
                     
                     
                        Národný regulačný orgán Ukrajiny sa môže bez hlasovacieho práva zúčastňovať na činnosti rady regulačných orgánov BEREC.
                     
                  
                     
                        2.
                     
                     
                        Národný regulačný orgán Ukrajiny vymenuje spomedzi vedúceho národného regulačného orgánu, člena jeho kolektívneho orgánu alebo náhradníkov ktoréhokoľvek z nich zástupcu, ktorý sa zúčastní na rokovaniach rady regulačných orgánov BEREC.
                     
                  
                     
                        3.
                     
                     
                        Národný regulačný orgán Ukrajiny takisto vymenuje náhradníka, ktorý nahradí zástupcu v prípade jeho neprítomnosti. Náhradník sa vymenúva spomedzi vedúceho národného regulačného orgánu, člena jeho kolektívneho orgánu, náhradníkov ktoréhokoľvek z nich alebo zamestnancov národného regulačného orgánu.
                     
                  
                     
                        4.
                     
                     
                        Zástupca národného regulačného orgánu Ukrajiny a jeho náhradník sa vymenúvajú s ohľadom na ich vedomosti v oblasti elektronických komunikácií s prihliadnutím na príslušné schopnosti v oblasti riadenia, správy a rozpočtu. S cieľom zabezpečiť maximálny prospech z ich účasti sa národný regulačný orgán usiluje o obmedzenie fluktuácie svojich zástupcov a ak je to možné, aj ich náhradníkov.
                     
                  
                     
                        5.
                     
                     
                        Účastník za národný regulačný orgán Ukrajiny má právo predniesť svoje stanovisko vo všetkých diskusiách bez ohľadu na to, či sa tieto konajú na zasadnutí rady regulačných orgánov BEREC, alebo akýmkoľvek iným spôsobom. Toto stanovisko sa riadne zaznamená v zápisnici podľa pravidiel a pracovných postupov rady regulačných orgánov.
                     
                  
                     
                        6.
                     
                     
                        Meno zástupcu národného regulačného orgánu Ukrajiny a meno náhradníka sa zahrnú do zoznamu členov rady regulačných orgánov BEREC uverejneného v súlade s článkom 7 ods. 5 nariadenia Európskeho parlamentu a Rady (EÚ) 2018/1971 (1).
                     
                  
                     
                        7.
                     
                     
                        Pri účasti na činnostiach rady regulačných orgánov BEREC zástupca národného regulačného orgánu Ukrajiny a náhradník nevyžadujú ani neprijímajú pokyny od žiadnej vlády, inštitúcie, osoby ani orgánu.
                     
                  2.   Účasť v pracovných skupinách
            
            
                     
                        1.
                     
                     
                        Národný regulačný orgán Ukrajiny môže nominovať odborníkov, ktorí sa zúčastnia na činnosti pracovných skupín BEREC.
                     
                  
                     
                        2.
                     
                     
                        Títo experti sa môžu zúčastňovať na všetkých činnostiach pracovných skupín v súlade s pravidlami a pracovnými postupmi orgánu BEREC. Môžu predniesť svoje stanovisko vo všetkých diskusiách bez ohľadu na to, či sa tieto uskutočnia na zasadnutí pracovných skupín, alebo akýmkoľvek iným spôsobom.
                     
                  3.   Účasť v riadiacej rade Úradu BEREC
            
            
                     
                        1.
                     
                     
                        Národný regulačný orgán Ukrajiny sa môže bez hlasovacieho práva zúčastňovať na činnosti riadiacej rady Úradu BEREC.
                     
                  
                     
                        2.
                     
                     
                        Národný regulačný orgán Ukrajiny vymenuje osobu, ktorá bola vymenovaná za zástupcu v rade regulačných orgánov BEREC a ktorá sa zúčastní na činnostiach riadiacej rady Úradu BEREC, alebo na tento účel vymenuje osobu inú ako zástupcu v rade regulačných orgánov BEREC, a to spomedzi vedúceho národného regulačného orgánu, člena jeho kolektívneho orgánu alebo náhradníkov ktoréhokoľvek z nich.
                     
                  
                     
                        3.
                     
                     
                        Národný regulačný orgán Ukrajiny takisto vymenuje za náhradníka osobu vymenovanú za náhradníka v rade regulačných orgánov BEREC alebo inú osobu spomedzi vedúceho národného regulačného orgánu, člena jeho kolektívneho orgánu, náhradníkov ktoréhokoľvek z nich alebo zamestnancov národného regulačného orgánu, ktorá nahradí zástupcu v prípade jeho neprítomnosti.
                     
                  
                     
                        4.
                     
                     
                        Účastník za národný regulačný orgán Ukrajiny má právo predniesť svoje stanovisko vo všetkých diskusiách bez ohľadu na to, či sa tieto konajú na zasadnutí riadiacej rady BEREC, alebo akýmkoľvek iným spôsobom. Toto stanovisko sa riadne zaznamená v zápisnici podľa pravidiel a pracovných postupov riadiacej rady BEREC.
                     
                  
                     
                        5.
                     
                     
                        Meno zástupcu národného regulačného orgánu Ukrajiny a meno náhradníka sa zahrnú do zoznamu členov riadiacej rady BEREC uverejneného v súlade s článkom 15 ods. 4 nariadenia (EÚ) 2018/1971.
                     
                  
                     
                        6.
                     
                     
                        Pri účasti na činnostiach riadiacej rady BEREC zástupca národného regulačného orgánu Ukrajiny a náhradník nevyžadujú ani neprijímajú pokyny od žiadnej vlády, inštitúcie, osoby ani orgánu.
                     
                  4.   Vyhlásenie o konflikte záujmov
            
            
                     
                        1.
                     
                     
                        Zástupcovia národného regulačného orgánu Ukrajiny v rade regulačných orgánov BEREC a riadiacej rade BEREC a ich náhradníci podajú písomné vyhlásenie, v ktorom oznámia svoje záväzky a absenciu alebo existenciu akýchkoľvek priamych alebo nepriamych záujmov, ktoré by sa mohli považovať za záujmy ovplyvňujúce ich nezávislosť.
                     
                  
                     
                        2.
                     
                     
                        Tieto vyhlásenia sa podajú v čase prevzatia funkcie a uverejnia sa. Musia byť presné a úplné a musia sa aktualizovať, keď hrozí, že existujú akékoľvek priame alebo nepriame záujmy, ktoré by sa mohli považovať za záujmy ovplyvňujúce nezávislosť osoby, ktorá urobila vyhlásenie.
                     
                  5.   Personálne obsadenie
            
            Úrad BEREC môže využiť zamestnancov z Ukrajiny vrátane vyslaných národných expertov a iných pracovníkov, ktorí nie sú zamestnancami Úradu BEREC, a to na základe rozhodnutia, ktoré vydá riadiaca rada BEREC.
            6.   Finančný príspevok národného regulačného orgánu Ukrajiny v prospech Úradu BEREC
            
            
                     
                        1.
                     
                     
                        Finančný príspevok do rozpočtu Úradu BEREC, ktorý národný regulačný orgán Ukrajiny zaplatí za účasť v orgáne BEREC, predstavuje celkové náklady na jeho účasť v súlade s bodmi 1, 2 a 3 tejto prílohy. Sumy sa určia v súlade s bodom 6.2.
                     
                  
                     
                        2.
                     
                     
                        Finančný príspevok, ktorý národný regulačný orgán Ukrajiny uhradí podľa bodu 6.1, pokrýva tieto náklady:
                        
                                    —
                                 
                                 
                                    náklady na preplatenie cestovných výdavkov vynaložených zástupcami národného regulačného úradu v súvislosti so zasadnutiami orgánu BEREC v súlade s pravidlami orgánu BEREC týkajúcimi sa preplácania výdavkov,
                                 
                              
                                    —
                                 
                                 
                                    administratívne náklady súvisiace s uvedeným preplácaním cestovných výdavkov vo výške najviac 3 % zo súm vyplatených ako náhrada cestovných výdavkov,
                                 
                              
                                    —
                                 
                                 
                                    administratívne náklady súvisiace s celkovou účasťou národného regulačného úradu na činnostiach orgánu BEREC.
                                 
                              
                  
                     
                        3.
                     
                     
                        Výšku finančného príspevku určí orgán BEREC, pričom zohľadní okrem iného služobné cesty naplánované na nasledujúci rok, ako aj skutočné služobné cesty a preplatenia výdavkov za predchádzajúci rok (predchádzajúce roky).
                     
                  
                     
                        4.
                     
                     
                        Príspevok národného regulačného orgánu sa plní v súlade s rozpočtovými pravidlami Úradu BEREC prijatými podľa článku 29 nariadenia (EÚ) 2018/1971.
                     
                  
                     
                        5.
                     
                     
                        Cestovné výdavky a náklady spojené s pobytom, ktoré vznikli zástupcom a národným expertom národného regulačného orgánu Ukrajiny v súvislosti s účasťou na činnosti orgánu BEREC a Úradu BEREC, vrátane súvisiacich stretnutí, preplatí Úrad BEREC podľa pravidiel stanovených v rozhodnutí riadiacej rady Úradu BEREC týkajúcom sa preplácania cestovných výdavkov, nákladov spojených s pobytom a iných výdavkov vzniknutých počas ciest osobám, ktoré nie sú zamestnancami Úradu BEREC (2).
                        
                                    1.
                                 
                                 
                                    Po nadobudnutí účinnosti tohto rozhodnutia a na začiatku každého nasledujúceho roka Úrad BEREC zašle národnému regulačnému orgánu výzvu na zaplatenie finančných prostriedkov zodpovedajúcich jeho príspevku agentúre stanovenému podľa tohto rozhodnutia.
                                 
                              
                                    2.
                                 
                                 
                                    Tento príspevok je vyjadrený v EUR a uhradí sa na bankový účet Úradu BEREC vedený v EUR.
                                 
                              
                                    3.
                                 
                                 
                                    Národný regulačný orgán Ukrajiny uhradí svoj príspevok v súlade s výzvou na zaplatenie finančných prostriedkov do 30 dní po tom, ako ju Úrad BEREC zašle.
                                 
                              
                                    4.
                                 
                                 
                                    V prípade oneskoreného uhradenia príspevku sa národnému regulačnému orgánu počnúc dňom splatnosti účtujú úroky z dlžnej sumy. Úroková sadzba zodpovedá úrokovej sadzbe uplatňovanej Európskou centrálnou bankou v deň splatnosti pre operácie banky vedené v EUR, zvýšenej o 1,5 percentuálneho bodu.
                                 
                              
                  7.   Podrobné pracovné dojednania
            
            
                     
                        1.
                     
                     
                        Rada regulačných orgánov BEREC a riadiaca rada Úradu BEREC v prípade potreby určia podrobné pracovné dojednania týkajúce sa účasti národného regulačného orgánu Ukrajiny, a to v súlade s nariadením (EÚ) 2018/1971 a týmto mandátom.
                     
                  
                     
                        2.
                     
                     
                        Národný regulačný orgán Ukrajiny sa môže zúčastňovať na činnosti orgánu BEREC, čo zahŕňa aj účasť v rade regulačných orgánov BEREC a pracovných skupinách, ako aj v riadiacej rade Úradu BEREC, a to odo dňa nadobudnutia účinnosti tohto rozhodnutia bez ohľadu na dokončenie podrobných pracovných dojednaní uvedených v bode 7.1.
                     
                  
               (1)  Nariadenie Európskeho parlamentu a Rady (EÚ) 2018/1971 z 11. decembra 2018, ktorým sa zriaďuje Orgán európskych regulátorov pre elektronické komunikácie (BEREC) a Agentúra na podporu orgánu BEREC (Úrad BEREC), ktorým sa mení nariadenie (EÚ) 2015/2120 a ktorým sa zrušuje nariadenie (ES) č. 1211/2009 (Ú. v. EÚ L 321, 17.12.2018, s. 1).
            
               (2)  Rozhodnutie riadiacej rady Agentúry na podporu orgánu BEREC č. MB/2019/20 zo 6. decembra 2019 týkajúce sa preplácania cestovných výdavkov, nákladov na pobyt a iných výdavkov vzniknutých počas ciest osobám, ktoré nie sú zamestnancami Úradu BEREC, a ktorým sa zrušuje predchádzajúce rozhodnutie riadiacej rady č. MC/2015/13 z 2. októbra 2015.